Polisie waarsku oor 'grondgryp-dokument' | Maroela Media
Die dokument wat op sosiale media versprei word.
Die polisie het by monde van 'n woordvoerder gesê hulle het met kommer kennis geneem van 'n fopnuus-storie wat tans die ronde op sosiale media doen waarin 'n dokument wat kamtig van die polisie afkomstig is, versprei word.
Die dokument wat versprei word, het die amptelike SAPD-wapen bo-aan asook 'n skynbare polisiestempel onderaan. In die dokument word beweer dat daar onder meer grondgrype, betogings en plundering van 18 April sal plaasvind wat sal opbou tot 'n staking deur lede van al die groot vakbonde op 25 April.
Die dokument wat soos 'n veldbrand op sosiale media versprei het, voer aan dat dié aksies in alle groot stede soos Johannesburg en Pretoria sal plaasvind "sowel as ander groot stede in Suid-Afrika".
Die dokument beweer ook dat paaie en snelweë versper sal word en diegene wat nie aan die betoging deelneem nie gedreig, geïntimideer, seergemaak of selfs vermoor sal word.
"Die polisie wil dit onomwonde stel dat dié nie 'n egte polisie-dokument is nie en die aantygings wat daarin gemaak word, is vals en misleidend," het lt.kol. Katlego Mogale, woordvoerder van die polisie, gesê.
Mogale het gesê die verspreiding van sulke valse inligting is roekeloos, onverantwoordelik en onaanvaarbaar. "Dié uitlatings is duidelik daarop gemik om paniek te saai en vrees in te boesem en moet op die sterkste moontlike manier veroordeel word. Dit is 'n uiterste minagting van die wet," het Mogale gesê.
Mogale het bygevoeg sosiale media is 'n waardevolle platform vir gemeenskap en die polisie, maar fopnuus en slenters saai nie net paniek onder gemeenskappe nie, maar mors ook die polisie se tyd en hulpbronne.
Die polisie het 'n beroep gedoen op almal wat die dokument publiseer, gesien of ontvang het om dit te ignoreer en hulself daarvan te weerhou om dit te versprei.
Suid- Afrika kook vandag, mensig!!! Die regering moet dit verseker aan sy bas voel.
Daai is n regte dokument man! Nou maak hulle dit kastig af as fals… Want dit was nie veronderstel om uit te kom by die publiek nie. Kyk, sal ek en baie ander nou bitter graag wil glo dat dit fopperig is…
Miskien moet die Polisie begin om beter prosedures aangande media te implementeer. Hierdie ou ink stempels is te maklik om te vervals. Miskien is dit een van hulle eie lede wat die boodskap gestuur het? Waar 'n rokie is, is daar gewoonlik 'n vuurtjie?
Daar is n polisie stempel op so ek is nou nie n genius soos die polisie nie maar waar sal hy sê kom dit vandaan , apteek ,kfc die bakkery dalk.??
Matt, Maroela se kontakbesonderhede is hier op die blad, stuur hulle 'n e-pos, Hul telefoonnommer is 012 644 4300.